Herman Lensing blog: "Die krag van kos"
JY LEES NOU Herman Lensing blog: "Die krag van kos"
Ons almal is op aarde met ’n rede. Ons almal het ’n doel en ons almal het iets waarmee ons goed is! Gelukkig vir my is ek geseën met die gawe om te kan kook - soos miljoene ander op aarde. Ek glo die mense wat hou van kook, is op aarde geplaas om te sorg vir vrede, liefde en vriendskap.
Die borde sal wees soos my ouma s’n - gemaak van fyn porselein met die mooiste detail op die rand. Elke gas moet voel of hy die heel belangrikste in die wêreld is.
Die ete moet wees soos geen ander nie. Ek sal dae kook voor die tyd. Kwepers wat stadig in hande vol suiker, soetwyn en heuning gekook word tot hulle blink soos juwele in die son.
Verseker sal daar hoenderpastei op die tafel wees, my ma se hoenderpastei. Met honderde deegrosies sodat elke gas saam met sy skeppie pastei sy eie een kry. My ma het altyd gesorg dat daar een vir elke gas is. Dit was haar manier om jou ekstra spesiaal te laat voel.
Potte sal oorloop van groenboontjiebredie. Ure gekook tot ’n sagte moeserigheid wat met elke proeseltjie daardie skerp pepersmaak agterlaat in jou mond.
Heel plaashoender wat gestop word onder die vel met hande vol salie, roosmaryn, suurlemoen, botter en so 'n klein bietjie neutmuskaat. Dit word dan net so heel op knoffelkoppe en aartappels gebak tot die vel goudbruin en bros is.
Die antwoord is sonder enige twyfel: Hulle moet my liefde proe in elke happie.
Hulle moet saam met my bord vir bord, pot vir pot mense wys dat kos, soms gewoon, ander kere uithalergeregte, mekaar nader aan mekaar bring. Mens leer om lief te hê. Mens leer dat vergewe maar eintlik eenvoudig is.